2. ΑΠΟΦΑΣΗ ΠΡΟΕΔΡΟΥ ΤΗΣ ΒΟΥΛΗΣ της 5 Φεβρ./7 Μαρτ. 1988  (ΦΕΚ Α' 40) Δημοσίευση στην Εφημερίδα της Κυβερνήσεως αποφάσεως της Ολομέλειας της Βουλής "Για τη χορήγηση επιδόματος οδοιπορικών εξόδων στους συνεργάτες (γραμματείς) των Βουλευτών". Έχοντας υπόψη: α) Το άρθρ. 63 παρ. 1 του Συντάγματος. β) Το άρθρ. 150 του Κώδικα οργανώσεως των Υπηρεσιών της Βουλής. γ) Την κατά την ΞΣΤ' συνεδρίαση της 1ης Φεβρουαρίου 1988 απόφαση της Ολομέλειας της Βουλής, κατά την οποία ψηφίστηκε ομόφωνα πρόταση του Προέδρου της Βουλής "Για τη χορήγηση επιδόματος οδοιπορικών εξόδων στους συνεργάτες (γραμματείς) των Βουλευτών". Παραγγέλλουμε τη δημοσίευση αυτής της απόφασης στην Εφημερίδα της Κυβερνήσεως. Η ισχύς της αρχίζει από 1ης Ιαν. 1988, έχει δε ως εξής: ΑΠΟΦΑΣΗ ΤΗΣ ΟΛΟΜΕΛΕΙΑΣ ΤΗΣ ΒΟΥΛΗΣ Για τη χορήγηση επιδόματος οδοιπορικών εξόδων στους συνεργάτες (γραμματείς) των Βουλευτών. Η ΒΟΥΛΗ ΤΩΝ ΕΛΛΗΝΩΝ Έχοντας υπόψη της: α) Το άρθρ. 63 παρ. 1 του Συντάγματος, β) την ανάγκη ενίσχυσης του έργου των Βουλευτών, γ) την απόφαση της Ολομέλειας της Βουλής, που λήφθηκε στην ΚΒ'/15.11.1982 συνεδρίασή της, για τη δημιουργία θεσμού συνεργατών (γραμματέων) των Βουλευτών, και δ) την ανάγκη μετακίνησης των συνεργατών των Βουλευτών κατά τις νυκτερινές ώρες, και πέρα από το συνηθισμένο ωράριό τους, για την υποβοήθηση του έργου των Βουλευτών, αποφασίζει ομόφωνα Άρθρ. 1.-Στους συνεργάτες (γραμματείς) των Βουλευτών θα καταβάλλεται επίδομα οδοιπορικών εξόδων κατά μήνα, ανερχόμενο στο ποσό των 8.100 δραχμών για κάθε συνεργάτη. Το επίδομα αυτό θα καταβάλλεται από το Ειδικό Λογιστήριο της Βουλής κατ' ευθείαν στο συνεργάτη (γραμματέα) του Βουλευτή με την ίδια μισθολογική κατάσταση που καταβάλλονται και οι άλλες αποδοχές. Άρθρ. 2.-Η διάταξη της παρ. 3 του άρθρ. 40 του Ν.Δ. 3323/1955 εφαρμόζεται αναλόγως. Άρθρ. 3.-Ο Πρόεδρος της Βουλής εξουσιοδοτείται να ρυθμίζει με απόφασή του τους διαδικαστικούς όρους για την εφαρμογή της απόφασης τούτης. Άρθρ. 4.-Η ισχύς της παρούσας απόφασης αρχίζει από 1η Ιαν. 1988. 